**FCO**

***Finis Coronat Opus***, avagy a ***Befejezés koronázza a tettet***.

**Bemutatkozás:**

Üdvözlünk minden kedves Wot játékost! Ez a kis ismertető azt a célt szolgálja, hogy klánunk ismertebbé váljon az online harckocsizók világában, nagyobb és pontosabb betekintést nyújtsunk mindazok számára, akik még nem kötelezték el magukat egyik klánnál sem és persze azoknak is, akik már részesei voltak, de valamiért nem találták meg az igazit.

Ez a klán 2017.Április 29.-én látott napvilágot Lacus2015 keze által. Eme idő alatt sokan megfordultak itt, sok közös csatározás, szakaszozás, gyakorló, tournament stb. zajlott már le. Mint mindenhol itt is voltak mélypontok, amelyeket sikeresen átvészelt és minden akadályt, problémát leküzdve megőrizte fennmaradását, bizonyítva ezzel, hogy igenis van helye a Wot világában. A parancsnok és jobbkeze NERGAL73 hatalmas meccsszámukkal és kifogástalan tapasztalatuk segítségével mindig azért küzdöttek, hogy egy jó hangulatú, összetartó társaságot, szinte családot kovácsoljanak. Személy szerint én 2018 Áprilisában csatlakoztam és immáron Személyzeti Tisztként segítem a csapatot. Ez az első klán, amiben vagyok és azonnal magával ragadott a családias hangulat, a segítőkészség, amelyet képvisel.

Az átlagéletkor nálunk viszonylag magas. Pontosan nem tudom, de az biztos, hogy 30 körüli, de meglehet, hogy 30+. Ebből adódóan főként délutánonként és este vagyunk aktívabbak. És nagyon nem ritkák a hosszú éjszakákba nyúló közös játékok sem.

**Célok:**

Mint minden olyan klánnak, amely arra törekszik, hogy fejlődjön, nekünk is vannak céljaink. Rövidtávú és hosszútávú egyaránt.

Céljaink közé tartozik a meglévő tagok segítése támogatása, személyes fejlődésük biztosítása, valamint új tagok toborzása, integrálódásuk nyomonkövetése és segítése. Tier VI-os, VIII-as csapatcsatákkal és erődcsatákkal javítani a klán pozícióját a ranglistán. Napok kérdése, hogy Tier X-es csatározásokban is megmutassuk az erőnket és ott is tapasztalatokat szerezve jobbá és jobbá váljunk. Természetesen távlati célunk az, hogy kijussunk a Világtérképre, amelytől meglátásom szerint egy hajszál választ el minket, de persze az igazi feladat és cél a területek stabil megtartása.

**Amit adunk:**

Természetesen tiszteletet és megbecsülést minden olyan tagnak, aki hasznos része a klánnak, hisz csak így működhet: Segítünk, hogy segíthessetek a többieknek, ez által a klánnak, és segítsetek, hogy mi is segíthessünk és támogathassunk benneteket!

Felmerül a kérdés, hogy vajon miért éri meg csatlakozni hozzánk. Ahogy a kérdés is, a válasz nagyon egyszerű. A korábban említett jó hangulaton és segítőkészségen felül valójában mindenünk megvan ahhoz, hogy eme nagyszerű játékkal nagyszerű társaságban töltsük a szabadidőnket úgy, hogy a Wot nyújtotta lehetőségeket 100%- ban kihasználjuk, amelyre magánzóként esélyünk sincs.

Ahhoz hogy ez a rendkívül barátságos környezet megmaradjon, segítségünkre van a Discord chat program, ahol a saját igényesen karbantartott klánszerverünk található több szobával.

Jelenleg több mint 53 tagunk van, de ezek közül vannak, akik régi játékosok és inaktívak, de az átlagos aktív létszám 17-20 fő. Nem rég volt egy rekord aktivitás is, amikor 26 fő egyszerre játszott, aminek a következtében elindítottunk 1db 8-as és 2 db 6-os erődöt egyszerre.

Napi rendszerességgel indítunk erőd csatákat 6-os és 8-as tierben és a CW-k rejtelmeibe is már bevetettük magunkat kisebb nagyobb sikerekkel.

Rendszereres csapatcsatákat és gyakorlókat is szervezünk, és mindemellett a bajnokságokon is több csapatot indítunk el.

Rendszeresen indítunk boostokat (kredit, legénységi xp, szabad xp, tank xp)

Tapasztalt játékosokban és specialistákban sincs hiány, ami alapköve egy stabilan működő és csatározó klánnak. Taktikusaink pálya- és tankspecifikusan kigondolt és megtervezett taktikák szerint irányítják és vezényelik le a közös puffogtatást.

Valójában nincs olyan kérdés, amire ne tudná valaki a választ, de ha mégis azonnal utánajárunk és ellátunk a szükséges információval.

**Amit kérünk:**

És most elérkeztünk a legkényesebb részhez, vagyis az elvárásokhoz, amiknek meg kell felelni ahhoz, hogy részese lehess az FCO klánnak, családnak.

**3+1 Főszabály van:**

**Discord használata kötelező:** Amikor fent vagy a játékban fel kell lépned a Discord-ra. Azért nem kötjük időhöz, hogy 6 után vagy csatázáskor stb., mert abból csak kavarodás és folyamatos várakozás lesz a fellépőkre, aminek az eredménye általában elkedvetlenedés vagy vita. Arról nem is beszélve, hogy ha egy meghirdetett Tier VIII-as csatározásnál 9 ember várja, hogy a 10. játékos elindítsa a Discordot. Mert persze akkor derül ki, hogy frissíteni kell, vagy épp a hangfalról átköti magát fejhallgatóra, vagy a macska/kutya/egér/teknős stb. által megrágott kábellel babrál, hogy ne úgy halljuk, mintha a háttérben egy gyorsvonat vágtázna, miközben viharos szél süvít egészen az agyunkig. A vezérünk szavaival élve: „Ha 9 ember vár 1 emberre csak 5 percig, az fejenként értendő, vagyis 9\*5perc, ami 45 percnyi játékidőt vesz el, amit senki sem tud visszaadni”. Rengeteg szoba van, ahova félre lehet vonulni és senki sem fog átrángatni másik szobába, kivéve ha klángyűlés van, amit minden pénteken megtartunk vagy csatározás. Természetesen van úgy, hogy az embernek technikai problémája akad, és épp nem tud beszélni, vagy vannak, akik munkahelyről játszanak a nap bizonyos szakaszában. De ha erről értesülünk időben, akkor felesleges problémáktól kíméljük meg egymást.

**Havi 1000 kocka (nyersanyag) szerzése:** Ahhoz, hogy indíthassunk hétvégenként, vagy akár hétköznap boostokat, és hogy az erődünket is fejleszthessük a jobb boostok és a csatákban használatos tűzérségi csapások érdekében fedezet kell, és profit! Aki még nem hallott a kockáról, annak dióhéjban elmondom, hogy azt a nyersanyagot nevezzük így, amely szükséges ahhoz, hogy a klán Erődjében található épületeket és szolgáltatásokat fejlesszük. Ennek szerzéséhez semmi mást nem kell tenni csak a klán által elindított erődcsatákon részt venni 6-os 8-as vagy 10-es tierben, vagy más klánok erődcsatáihoz csatlakozva légiósként, bár ott jóval kevesebbet gyűjthetsz és azzal inkább a másik klánt segíted. Ezen felül minden típusú csatamódban kapsz, ha 10-es tankkal mész. Megemlíteném azért, hogy ha valaki csak légiósként összegyűjti a kötelezőt, de a klánnal szinte semmit sem ment, hiába van meg az 1000 kocka, a klán a továbbiakban nem kér a társaságából és kirúgással hálálja meg, hiszen a más klánoknak gyűjtött kockák száma a többszöröse, mint amit a sajátjának gyűjtött, vagyis minket támogatott és segített a legkevésbé. Ugyanis a klán egy csapat, amelyet közösen fejlesztünk, hogy összeszokjunk, amelynek köszönhetően csatákat nyerhetünk.

**A 3.:** Ha a klán hív csatába el kell fogadni, de legalább visszajelezni, hogy épp milyen okból nem tudsz jönni! (Munkahelyen vagy, kreditet farmolsz mert le vagy égve, vendégeid vannak, ellik a macskád stb.) Ennek az oka, hogy a fent leírt várakozásból kialakuló problémákat elkerülhessük.

**+1:** **NE CSALJ!** Minden a Wargaming által nem elismert mod használata **TILOS** a klánban. Ha észrevesszük, azonnali kirúgással díjazzuk, valamint reportolással és hivatalos feljelentéssel egy ticket formájában a supportnak. A klán tekintélyét nem áshatod alá ezzel, ahogy azzal sem, hogy illetlenül viselkedsz, vagy beszélsz a közös chat-en, vagy csata közben a klán színeiben. Ezekért úgyszintén büntetés jár, arról nem is beszélve, hogy sok más játékos kedvét és játékélményét rontod el.

**Amennyiben ezeknek a szabályoknak eleget tudsz tenni tovább léphetünk a következő lépcsőfokra és elvárásokra:**

**14. életév betöltése** (Van nálunk 1-2 ember, akik fiatalabbak, de ők pont elegen vannak ahhoz, hogy az idősebb korosztály is tanuljon új meglátás módokat, új szemléleteket, így szinten tartva a vérfrissítést a klánban)

**Rendelkezz legalább 1 Tier VIII-as tankkal**.

**Csatáid száma legyen min. 3000**.

**Legyél szabálytisztelő és tisztelettudó.**

Belépés után lesznek **kötelezően kifejlesztendő/erősen ajánlott tankok**, ami az egységes tankállomány miatt kell, hogy ugyan olyan, vagy nagyon hasonló mozgású, felépítésű tankokkal ütőképes csapatokat alkothassunk.

Tier VI: T34-85, Cromwell,

Tier VIII: IS3/110/Obj.,

Tier X: IS7, Type 5 Heavy,

Persze ez nincs kőbe vésve, de az irány ez és jelenleg ezeket használják a leginkább.

Ez idővel változhat a tankok folyamatos változtatása miatt és az új tankok és ágak megjelenése miatt.

Nem gondolnám, hogy magasan lenne a mérce, de ha valaki így gondolja, akkor köszönjük, de nem mi vagyunk az a klán, akit keresel.

Belépés után 1 hónap próbaidő van. Ennyi idő elég ahhoz, hogy megismerd a klánt, és hogy a klán is megismerjen téged. Ez alatt az idő alatt az 1000 kocka vígan teljesíthető (ami valójában 4-5 nap 1-2 óra játékkal).

**Végszó:**

Köszönöm, hogy türelmesen végig olvastad ezt a pár oldalt. Bízom benne, hogy elnyerte tetszésedet még akkor is, ha nem kívánsz a klánhoz csatlakozni. Amennyiben elgondolkodtál, vagy akár meg is született a döntés és részese szeretnél lenni a mi világunknak, vagy ha bármilyen kérdésed lenne a klánnal kapcsolatban, megtalálsz **mihaly\_tokics** néven a játékban és az FCO klán taglistáján a tisztek között. Igyekszem mindenkinek visszaírni, reagálni, segíteni. Remélem újabb családtagokkal bővülhetünk és jókedvűen töltött közös munkával felkerülhetünk a nagyhatalmak közé.

**Addig is minden kedves harckocsizónak kívánok problémamentes, hasznos, „kill”-ekben gazdag játékot!**

Üdvözlettel FCO vezetőség